Keywords

Summary



Keywords

1. EAK — Szerződés — A tagállamok védelmi érdekeit figyelembe vevő rendelkezések — Korlátozott hatályú rendelkezések, amelyek kifejezett kivételektől eltekintve nem teszik lehetővé az EAK‑Szerződés szabályainak az atomenergia katonai hasznosítására való alkalmazhatóságának megállapítását

(EAK 24–EAK 28. cikk és EAK 84. cikk, harmadik bekezdés)

2. EAK — Szerződés — Hatály — Katonai területre tartozó tevékenységek — Kizártság — Az EAK 37. cikknek a katonai létesítményekből származó radioaktív hulladékra való alkalmazhatatlansága

(EAK 37. cikk)

3. EAK — Egészségvédelem — Radioaktívhulladék-ártalmatlanítási tervek — A Bizottsággal történt közlés — Cél — Az EAK 37. cikknek az adatközlés időpontját és a közlendő adatok tartalmát érintően a tagállamoknak mérlegelési mozgásteret engedő értelmezése — Elutasítás

(EAK 37. cikk)

4. EAK — A lakosság egészségének és a környezetnek az atomenergia akár katonai célú hasznosításával kapcsolatos veszélyekkel szembeni védelmére irányuló cél — Az EK‑Szerződés rendelkezéseinek alkalmazhatósága

Summary

1. Abból a tényből, hogy az EAK‑Szerződésben a tagállamok védelmi érdekeit is figyelembe vevő rendelkezések – konkrétan az EAK 24–28. cikk és az EAK 84. cikk harmadik bekezdése – vannak, nem vonható le szükségszerűen az a következtetés, hogy a Szerződés rendelkezései, kifejezett kivételektől eltekintve, az atomenergia katonai hasznosítására is alkalmazandók. E rendelkezések létét az is magyarázhatja, hogy e Szerződés egyes szabályai alkalmazásának – még ha a Szerződés csupán a polgári tevékenységekre vonatkozik is – hatása lehet a tagállamok honvédelmének területére tartozó érdekekre és tevékenységekre. Pontosan ez a helyzet e Szerződés második címe ismeretek felfedésére vonatkozó 2. fejezetének, valamint ugyanezen cím biztosítéki rendszerről szóló 7. fejezetének szabályai esetén. Emellett a szóban forgó rendelkezések hatálya korlátozott. Leszámítva ugyanis az e rendelkezéseket tartalmazó két fejezetet, a Szerződés nem tartalmaz egyéb olyan rendelkezést, amely a katonai tevékenységhez fűződő sajátos érdekekre és szükségletekre figyelemmel lenne.

(vö. 32–33. pont)

2. Az EAK‑Szerződés több rendelkezése jelentős hatáskört juttat a Bizottságnak, megengedve aktív beavatkozását szabályozás útján vagy egyedi határozatokat tartalmazó vélemény formájában különféle olyan tevékenységi területeken, amelyek az atomenergia közösségbeli hasznosítását érintik. E rendelkezéseknek a katonai létesítményekre, katonai kutatási programokra és más katonai tevékenységekre való alkalmazása a tagállamok alapvető honvédelmi érdekeit veszélyeztetné. Következésképpen, a Szerződésben bármiféle olyan eltérés hiánya, amely a tagállamok számára ezen alapvető érdekekre hivatkozást és ezek védelmét lehetővé tevő részletes szabályokat állapítana meg, arra enged következtetni, hogy a katonai területre tartozó tevékenységekre e Szerződés hatálya nem terjed ki. Mivel az említett Szerződés hatálya nem terjed ki az atomenergia katonai célú hasznosítására, a Bizottságnak nincs alapja arra, hogy az EAK 37. cikkre hivatkozzon avégett, hogy katonai létesítményből származó radioaktív hulladék ártalmatlanításáról tagállamtól adatot kérjen.

(vö. 35–36., 44. pont)

3. Az EAK 37. cikket akként kell értelmezni, hogy a radioaktívhulladék‑ártalmatlanítási terv általános adatait az ártalmatlanításnak az érintett tagállam illetékes hatóságai általi engedélyezése előtt kell közölni a Bizottsággal. E rendelkezés – amelynek célja a radioaktív szennyezés megelőzése – hatásának védelme érdekében és a Bizottság érintett tagállamnak adandó iránymutatásainak rendkívüli fontosságára figyelemmel nélkülözhetetlen, hogy a Bizottság megfelelő időben tudomást szerezhessen a radioaktívhulladék-ártalmatlanítási terv általános adatairól annak érdekében, hogy a szakértői csoporttal történő egyeztetést követően véleményt adjon ki, amit e tagállam elmélyülten és olyan feltételek mellett tanulmányozhat, amelyek az engedély megadása előtt a Bizottság javaslatainak figyelembevételét lehetővé teszik.

Az EAK 37. cikk olyan értelmezése, miszerint az érintett tagállam maga jogosult meghatározni egyrészt azt az időpontot, amelytől kezdve a radioaktívhulladék‑forrás civil hulladéknak tekintendő, másrészt a Bizottsággal közlendő általános adatok konkrét tartalmát, ellentmondana e rendelkezés céljának. Egyfelől az esetlegesen késedelmes közlés semmibe venné a megelőzési célt. Másfelől a vonatkozó adatok esetlegesen részleges közlése lehetetlenné tenné az ügy ismeretében való véleményadást.

(vö. 39–40. pont)

4. Az a tény, hogy a Szerződés hatálya nem terjed ki az atomenergia katonai célú hasznosítására, semmiben nem csökkenti a lakosság egészségének és a környezetnek az atomenergia – akár katonai célú – hasznosításával kapcsolatos veszélyekkel szembeni védelme alapvető fontosságát. E Szerződés nem adja ugyan a Bizottság kezébe e cél elérésének különös eszközét, ám nem zárható ki, hogy az EK‑Szerződés vonatkozó rendelkezéseinek alapján megfelelő intézkedések fogadhatók el.

(vö. 44. pont)